CELEX: 32016D1359
Language: sk
Date: 2016-08-08 00:00:00
Title: Vykonávacie rozhodnutie Komisie (EÚ) 2016/1359 z 8. augusta 2016, ktorým sa mení vykonávacie rozhodnutie 2012/270/EÚ, pokiaľ ide o núdzové opatrenia na zabránenie zavlečeniu Epitrix cucumeris (Harris), Epitrix similaris (Gentner), Epitrix subcrinita (Lec.) a Epitrix tuberis (Gentner) do Únie a ich šíreniu v nej [oznámené pod číslom C(2016) 5038]

10.8.2016   
            
            
               SK
            
            
               Úradný vestník Európskej únie
            
            
               L 215/29
            
         VYKONÁVACIE ROZHODNUTIE KOMISIE (EÚ) 2016/1359
   z 8. augusta 2016,
   ktorým sa mení vykonávacie rozhodnutie 2012/270/EÚ, pokiaľ ide o núdzové opatrenia na zabránenie zavlečeniu Epitrix cucumeris (Harris), Epitrix similaris (Gentner), Epitrix subcrinita (Lec.) a Epitrix tuberis (Gentner) do Únie a ich šíreniu v nej
   
      
         [oznámené pod číslom C(2016) 5038]
      
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 16 ods. 3 štvrtú vetu,
   keďže:
   
               (1)
            
            
               Vo vykonávacom rozhodnutí Komisie 2012/270/EÚ (2) sa stanovujú núdzové opatrenia na zabránenie zavlečeniu Epitrix cucumeris, Epitrix similaris, Epitrix subcrinita a Epitrix tuberis do Únie a ich šíreniu v nej, pričom tieto škodlivé organizmy nie sú uvedené v prílohách I ani II k smernici 2000/29/ES.
            
         
               (2)
            
            
               Od prijatia vykonávacieho rozhodnutia Komisie 2014/679/EÚ (3), ktorým sa mení vykonávacie rozhodnutie 2012/270/EÚ, sa v správe úradného laboratória, ktorú vypracovalo referenčné laboratórium v Španielsku na základe vedeckého článku publikovaného autorkou M. J. Orlova-Bienkovskaja (4), odhalilo, že škodlivý organizmus identifikovaný ako Epitrix similaris (Gentner) bol identifikovaný nesprávne. Tento organizmus mal byť identifikovaný ako Epitrix papa sp. n. Okrem toho podľa najnovších informácií poskytnutých Španielskom a Portugalskom organizmus, ktorý pôsobí škody na zemiakoch v niektorých oblastiach a ktorý bol predtým identifikovaný ako Epitrix similaris (Gentner), je teraz identifikovaný ako Epitrix papa sp. n. Ďalej bolo potvrdené, že výskyt organizmu Epitrix similaris (Gentner) nebol na území Únie nikdy zistený. Vykonávacie rozhodnutie 2012/270/EÚ by sa preto už nemalo vzťahovať na Epitrix similaris (Gentner), ale na škodlivý organizmus Epitrix papa sp. n.
            
         
               (3)
            
            
               Od prijatia vykonávacieho rozhodnutia 2014/679/EÚ, ktorým sa mení vykonávacie rozhodnutie 2012/270/EÚ, nadobudnuté skúseností Španielska a Portugalska ukazujú, že na zabezpečenie účinnej ochrany územia Únie by sa mala zriadiť nárazníková zóna so šírkou aspoň 500 m za okrajom zamorenej zóny.
            
         
               (4)
            
            
               Vykonávacie rozhodnutie 2012/270/EÚ by sa preto malo zodpovedajúcim spôsobom zmeniť.
            
         
               (5)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Zmeny vykonávacieho rozhodnutia 2012/270/EÚ
   Vykonávacie rozhodnutie 2012/270/EÚ sa mení takto:
   
               1.
            
            
               V názve sa slová „Epitrix similaris (Gentner)“ nahrádzajú slovami „Epitrix papa sp. n.“.
            
         
               2.
            
            
               V článku 1 sa slová „Epitrix similaris (Gentner)“ nahrádzajú slovami „Epitrix papa sp. n.“.
            
         
               3.
            
            
               V oddiele 1 bode 1 prílohy II sa písmeno b) nahrádza takto:
               
                           „b)
                        
                        
                           ochrannej zóny so šírkou aspoň 500 m za okrajom zamorenej zóny; ak časť poľa zasahuje do uvedenej šírky, celé toto pole je súčasťou ochrannej zóny.“
                        
                     
         Článok 2
   Adresáti
   Toto rozhodnutie je určené členským štátom.
   
      V Bruseli 8. augusta 2016
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 169, 10.7.2000, s. 1.
   
      (2)  Vykonávacie rozhodnutie Komisie 2012/270/EÚ zo 16. mája 2012, pokiaľ ide o núdzové opatrenia na zabránenie zavlečeniu Epitrix cucumeris (Harris), Epitrix similaris (Gentner), Epitrix subcrinita (Lec.) a Epitrix tuberis (Gentner) do Únie a ich šíreniu v nej (Ú. v. EÚ L 132, 23.5.2012, s. 18).
   
      (3)  Vykonávacie rozhodnutie Komisie 2014/679/EÚ z 25. septembra 2014, ktorým sa mení vykonávacie rozhodnutie 2012/270/EÚ, pokiaľ ide o jeho obdobie uplatňovania a pokiaľ ide o presun do baliarní hľúz zemiakov pochádzajúcich z vymedzených oblastí s cieľom zabrániť šíreniu Epitrix cucumeris (Harris), Epitrix similaris (Gentner), Epitrix subcrinita (Lec.) a Epitrix tuberis (Gentner) v rámci Únie (Ú. v. EÚ L 283, 27.9.2014, s. 61).
   
      (4)  http://www.eje.cz/artkey/eje-201504-0028_epitrix_papa_sp_n_coleoptera_chrysomelidae_galerucinae_alticini_previously_misidentified_as_epitrix_sim.php.